
AVIZ

asupra propunerii legislative privind modificarea şi completarea Legii 306 din 2004 privind exercitarea profesiei de medic, precum şi organizarea şi funcţionarea Colegiului Medicilor din România
În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu  propunerea legislativă privind modificarea şi completarea Legii 306 din 2004 privind exercitarea profesiei de medic, precum şi organizarea şi funcţionarea Colegiului Medicilor din România, trimisă cu adresa nr. P.L.-X 655 din 8 noiembrie 2004, înregistrată  sub nr. 31/1003 din 27.05.2004.
Senatul a respins, în şedinţa sa din 27.10. 2004, propunerea legislativă.


Camera Deputaţilor este Cameră decizională.
Potrivit prevederilor art. 60 din Regulamentul Camerei Deputaţilor, comisia a dezbătut propunerea legislativă în şedinţa din 2 februarie 2005.
Guvernul, prin Punctul de vedere nr. 3304/5.10.2004, nu susţine promovarea prezentei propuneri legislative.

Membrii comisiei au examinat propunerea legislativă supusă avizării, expunerea de motive la proiectul de lege, punctul de vedere al Guvernului şi avizul favorabil al Consiliului Legislativ nr. 1595 din 29.09.2004. Cu acest prilej, membrii comisiei au constatat că, pe de o parte, prevederile referitoare la calculul pensiei într-o lege care se referă la exercitarea profesiei de medic nu sunt oportune, acestea fiind reglementate de art. 78 alin. (1) din Legea nr.19/2000 privind sistemul public de pensii şi alte drepturi de asigurări sociale, iar pe de altă parte, definirea noţiunii de culpă medicală precum şi situaţiile în care se constată existenţa unei culpe medicale sunt prevăzute în alte acte normative specifice.
În urma dezbaterilor, comisia a hotărât, în unanimitate, respingerea propunerii legislative.

În raport de obiectul şi conţinutul său, proiectul de lege face parte din categoria legilor organice.

        PREŞEDINTE,

